Ο Μορτ Ντρούκερ, ένας από τους πιο εμβληματικούς εικονογράφους του θρυλικού σατιρικού περιοδικού Mad, έφυγε από την ζωή σε ηλικία 91 ετών.

Ο Ντρούκερ υπήρξε ο μετρ της καρικατούρας –πολιτικών, σταρ του Χόλυγουντ και κάθε είδους διασημότητας– και οι λεπτομερείς «πολυπληθείς» συνθέσεις του δημιούργησαν ολόκληρη σχολή. Η μεγάλη ειδικότητά του ήταν οι παρωδίες γνωστών ταινιών και τηλεοπτικών σειρών, από το «West Side Story» και τον «Νονό» μέχρι τις ταινίες του Γούντι Άλεν και όλες τις μεγάλες τηλεοπτικές επιτυχίες, σχεδόν, έως τις μέρες μας.

Το 2014, έγινε ο πρώτος που του απονεμήθηκε το Μετάλλιο της Τιμής από την National Society of Cartoonist για τη συνολική προσφορά του στην τέχνη της γελοιογραφίας.